*****

ΚΑΝΟΝΙΣΜΟΣ (ΕΟΚ) αριθ. 3183/87 ΤΟΥ ΣΥΜΒΟΥΛΙΟΥ

της 19ης Οκτωβρίου 1987

που θεσπίζει ιδιαίτερους κανόνες σχετικά με τη χρηματοδότηση της κοινής γεωργικής πολιτικής

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι, με τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3769/85 (2), το Συμβούλιο θέσπισε ένα σύστημα με το οποίο τίθενται στη διάθεση των υπηρεσιών και οργανισμών που έχουν υποδειχθεί για τις πληρωμές των δαπανών του Ευρωπαϊκού Γεωργικού Ταμείου Προσανατολισμού και Εγγυήσεων, τμήμα Εγγυήσεων, οι πιστώσεις που είναι εγγεγραμένες στο τμήμα του προϋπολογισμού που έχει προβλεφθεί για την κάλυψη των εν λόγω δαπανών·

ότι σκοπός του εν λόγω καθεστώτος είναι η επίτευξη των στόχων των κοινών οργανώσεων των γεωργικών αγορών·

ότι θα πρέπει να θεσπισθούν ιδιαίτεροι μεταβατικοί κανόνες που να επιτρέψουν στην Κοινότητα την επίτευξη αυτού του σκοπού ακόμα και στην περίπτωση εξάντλησης των διαθέσιμων πιστώσεων για το ΕΓΤΠΕ, τμήμα Εγγυήσεων, εξασφαλίζοντας τη συνέχεια των πληρωμών που προβλέπονται από τις διάφορες κανονιστικές διατάξεις σχετικά με τις κοινές οργανώσεις αγορών, μέχρι να θεσπισθεί ένα οριστικό καθεστώς σε συνδυασμό με τις αποφάσεις σχετικά με τη μελλοντική χρηματοδότηση της Κοινότητας·

ότι, για μια καλή διαχείριση των εν λόγω οργανώσεων, θα πρέπει να υπάρξη μέριμνα ώστε η χρονική διαφορά που εισάγεται με τον παρόντα κανονισμό να μην έχει σαν αποτέλεσμα την μεταφορά επιβαρύνσεων στο οικονομικό έτος 1988 και στα επόμενα οικονομικά έτη·

ότι οι χρηματικοί πόροι πρέπει να συγκεντρωθούν από τα κράτη μέλη σε συνάρτηση με τις ανάγκες των υπηρεσιών πληρωμής ενώ η Επιτροπή θα καταβάλλει τις προκαταβολές επί της αναλήψεως των δαπανών που θα πραγματοποιηθούν από τις υπηρεσίες πληρωμής·

ότι θα πρέπει να προβλεφθεί ότι η χρηματική επιβάρυνση που θα μπορούσε να προκύψει από την συγκέντρωση των χρηματικών πόρων από τα κράτη μέλη θα μπορούσε να μοιραστεί μεταξύ ορισμένων εξ αυτών και της Κοινότητας·

ότι οι ιδιαίτεροι αυτοί κανόνες θα επανεξετασθούν στα πλαίσια του συνόλου των αποφάσεων που θα ληφθούν σε σχέση με τη μελλοντική χρηματοδότηση της Κοινότητας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 729/70 τροποποιείται ως εξής:

1. Στο άρθρο 4 παράγραφος 2, προστίθεται το ακόλουθο εδάφιο:

«Εντούτοις, μετά την εξάντληση των πιστώσεων που έχουν εγκριθεί για το ΕΓΤΠΕ, τμήμα Εγγυήσεων, για το οικονομικό έτος 1987, και έως ότου εγκριθεί οριστικό καθεστώς συνδεόμενο με τις αποφάσεις τις σχετικές με τη μελλοντική χρηματοδότηση της Κοινότητας, οι χρηματικοί πόροι που προορίζονται να καλύψουν τις δαπάνες που αναφέρονται στο άρθρο 1 παράγραφος 2 συγκεντρώνονται από τα κράτη μέλη σε συνάρτηση με τις ανάγκες των υπηρεσιών πληρωμής.»

2. Στο άρθρο 5 παράγραφος 2 στοιχείο α), προστίθεται το ακόλουθο εδάφιο:

«Ωστόσο, από τον Ιανουάριο 1988 και μέχρι τη θέσπιση οριστικού καθεστώτος σε συνδυασμό με τις αποφάσεις σχετικά με τη μελλοντική χρηματοδότηση της Κοινότητας, η Επιτροπή αποφασίζει μόνο για τις μηνιαίες προκαταβολές επί της αναλήψεως των δαπανών που πραγματοποιούνται με τους χρηματικούς πόρους που αναφέρονται στο άρθρο 4 παράγραφος 2 τρίτο εδάφιο. Οι προκαταβολές αυτές καταβάλλονται το αργότερο την τρίτη εργάσιμη ημέρα του δεύτερου μήνα που ακολουθεί το μήνα που πραγματοποιήθηκε η δαπάνη από τους οργανισμούς πληρωμής.»

3. Παρεμβάλλεται το ακόλουθο άρθρο:

«Άρθρο 5α

Για την αντιμετώπιση των ενδεχόμενων δυσχερειών ορισμένων κρατών μελών κατά την εφαρμογή του συστήματος που προβλέπεται στο άρθρο 4 παράγραφος 2 τρίτο εδάφιο, είναι δυνατό να θεσπιστούν κατάλληλα μέτρα,

σύμφωνα με τη διαδικασία που προβλέπεται στο άρθρο 13, προκειμένου να επιβαρυνθεί η Κοινότητα, εξ ολοκλήρου ή εν μέρει, με τους τόκους.»

Άρθρο 2

Κατά την θέσπιση των λεπτομερειών εφαρμογής που αναφέρονται στο άρθρο 4 παράγραφος 4 και στο άρθρο 5 παράγραφος 3 του κανονισμού (ΕΟΚ) αριθ. 729/70. Η Επιτροπή θα καθορίσει αυτές τις λεπτομέρειες εις τρόπον ώστε η χρονική διαφορά να μην συνεπάγεται καμία πρόσθετη επιβάρυνση για το οικονομικό έτος 1988 και για τα επόμενα οικονομικά έτη.

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 19 Οκτωβρίου 1987.

Για το Συμβούλιο

Ο Πρόεδρος

L. TOERNAES

(1) ΕΕ αριθ. L 94 της 28. 4. 1970, σ. 13.

(2) ΕΕ αριθ. L 362 της 31. 12. 1985, σ. 17.